《送王在庵之江西》
明代·王慎中

伯夷恶一世，季与乡人皆。君行慕往圣，其为柳下侪。

至和以饮人，顺物无安排。岂乏泾渭判，颓然泯岸崖。

揆予拙直姿，涉世寡所谐。乌足滥交籍，守官幸见偕。

貌殊同胸腑，言合外形骸。大道固难闻，明谊良可怀。

肃肃简书畏，裾袂临当乖。清霜变泺水，落叶流长淮。

扁舟方大江，渺望不可涯。兴言托短章，投赠愧琼瑰。

作者简介：王慎中 (1509年10月10日—1559年8月19日[1] ），字道思，早年因读书于清源山中峰遵岩，号遵岩居士，后号南江。因家庭排行第二，又称王仲子，晋江（今属福建）人。明代诗人、散文家，嘉靖八才子之首，为明朝反复古风的代表人物之一。